Me allekirjoittaneet vaadimme Helsingin kaupunginvaltuustoa

määräämään neuvoa-antavan kunnallisen kansanäänestyksen,

mikäli suurmoskeijahanke etenee kaupunginvaltuuston käsiteltäväksi.



Helsingin kaupungin asukkaiden on saatava

äänestää hankkeesta suoraan sen suuren merkityksen vuoksi

kaupunkilaisille. Perustamme tämän vaatimuksen kuntalain (410/2015)

24 §:ään ja 25 §:ään, joiden mukaan valtuusto voi päättää,

että kunnalle kuuluvasta asiasta toimitetaan neuvoa-antava

kansanäänestys. Valtuustolle osoitettavan kansanäänestysaloitteen

taas voi tehdä vähintään neljä prosenttia 15 vuotta

täyttäneistä kunnan asukkaista, jolloin valtuuston on viipymättä

päätettävä, toimitetaanko aloitteessa tarkoitettu

kansanäänestys.



Suurmoskeijahanke on edennyt tontinvaraushakemusvaiheeseen Helsingin

kaupungissa. Hankkeeseen liittyvät epäselvyydet koskevat

pääasiassa rahoitusta, joka on hankkeen taustahenkilöiden mukaan

tulossa pääosin Bahrainista ja Saudi-Arabiasta. Bahrainin ja

Saudi-Arabian yhteiskuntien järjestelmät ja islamin suuntaus ei

sovellu länsimaiseen demokratiakäsitykseen eikä tasa-arvoon.

Mikäli ulkomainen rahoitus hyväksytään, on suuri riski Suomeen

soveltumattomien oppien ja toiminnan leviämisestä.



Moskeijan yhteyteen on suunniteltu monitoimikeskus, joka on itse

asiassa suurin osa suunnitteilla olevasta kokonaisuudesta.

Monitoimikeskus sisältäisi omia tiloja harrastuksiin, liikuntaan,

kokoustamiseen ja oman erillisen sosiaali- ja terveysaseman. Emme näe

suomalaisen yhteiskunnan jäsenille suunnattujen erillisten tilojen

rakennuttamista integraation osalta järkevänä. Emme myöskään

kannata sitä, että Helsingin kaupunki järjestää erillisiä

palveluita asukkailleen uskonnon perusteella.



Mielestämme kaupungin ei pidä luovuttaa tonttia käytettäväksi

tällaiseen tarkoitukseen, sillä moskeija ei ole yleishyödyllinen

hanke. Helsinkiin kyllä tarvitaan uusia rakennuksia, mutta aivan toisentyyppisiin tarkoituksiin.



Suomessa on uskonnonvapaus, jota me allekirjoittaneet kunnioitamme.

Uskonnonvapaus ei vaarannu, vaikka tämä hanke ei etene rakentamiseen.

Helsingissä on useita kymmeniä pieniä moskeijoita, joiden

olemassaoloa emme kiistä.



Suurmoskeijan rakentamisella olisi myös suuri symbolinen vaikutus.

Helsinkiläiset ovat laajasti keskustelleet hankkeesta ja

helsinkiläisille on annettava mahdollisuus lausua suoralla neuvoa-antavalla kansanäänestyksellä haluavatko he kaupunkiinsa moskeijan vai ei.

